পুজোর শপিংয়ে বাধা হতে পারে আবহাওয়া! কী বলছে হাওয়া অফিস?

কলকাতা: পুজোর কেনাকাটা যখন মধ্যগগনে, তখন সপ্তাহজুড়ে বৃষ্টির পূর্বাভাস শোনাল আবহাওয়া দফতর। সোম থেকে বুধের সকাল দক্ষিণবঙ্গে রোদ ঝলমলে থাকলেও আজ বিকেল থেকেই ঝোড়ো হাওয়ার পূর্বাভাস। হাওয়া অফিস বলছে, এখনই পিছু ছাড়ছে না বৃষ্টি ৷ তিন ঘূর্ণাবর্তের জেরে রাজ্যের উত্তর থেকে দক্ষিণের সব জেলাতেই বৃষ্টি চলবে।

বুধবার দক্ষিণবঙ্গের বেশ কিছু জায়গায় ঝোড়ো হাওয়া, বজ্রবিদ্যুৎ সহ বৃষ্টিপাত হওয়ার সম্ভাবনা রয়েছে। আকাশ মূলত মেঘলা থাকবে । সর্বোচ্চ এবং সর্বনিম্ন তাপমাত্রা যথাক্রমে 34 এবং 28 ডিগ্রির আশেপাশে ঘোরাফেরা করবে । ঝাড়গ্রাম, পুরুলিয়া, বাঁকুড়া, বীরভূম, দুই বর্ধমান, পূর্ব মেদিনীপুর, মুর্শিদাবাদে ৩০ থেকে ৪০ কিলোমিটার বেগে দমকা হাওয়া বইতে পারে। অন্যদিকে বৃহস্পতি ও শুক্রবার দমকা হাওয়া বইতে পারে দক্ষিণবঙ্গের বেশ কিছু জায়গায়। শনিবার দক্ষিণবঙ্গে বেশ কিছু জায়গায় ঝড় বৃষ্টি হতে পারে। দুই ২৪ পরগনা, দুই মেদিনীপুর, হাওড়া, নদিয়া, মুর্শিদাবাদ, পূর্ব বর্ধমানের বেশ কিছু জায়গায় বজ্রবিদ্যুৎ সহ ঝড় বৃষ্টি হতে পারে। রবিবারও দক্ষিণবঙ্গের বহু জায়গায় ঝড় বৃষ্টির সম্ভাবনা রয়েছে বলে জানিয়েছে হাওয়া অফিস।

আরও পড়ুন: মঙ্গলবার সোনার দাম বাড়ল না কমল? জেনে নিন

উত্তরবঙ্গের বুধে ভারী থেকে অতিভারী বৃষ্টির পূর্বাভাস রয়েছে জলপাইগুড়ি, আলিপুরুদুয়ারের একটি,দুটি জায়গায়। অন্যদিকে, দার্জিলিং, কালিম্পং, উত্তর দিনাজপুর, কোচবিহারে ভারী বর্ষণের সম্ভাবনা রয়েছে। সঙ্গে ৩০ থেকে ৪০ কিলোমিটার প্রতি ঘণ্টার গতিতে বইতে পারে ঝোড়ো হাওয়া। বৃহস্পতিবার আলিপুরদুয়ার, কোচবিহার, জলপাইগুড়িতে ভারী বর্ষণের সম্ভাবনা রয়েছে। সঙ্গে ঝোড়ো হাওয়া বইতে পারে বেশ কিছু জায়গায়। শুক্রে জলপাইগুড়ি, আলিপুরদুয়ারে রয়েছে ভারী বর্ষণের সম্ভাবনা, শনিতে দার্জিলিং, কালিম্পং, জলপাইগুড়ি, আলিপুরদুয়ারে ভারী বর্ষণের সম্ভাবনা রয়েছে। রবিতেও ভারী বর্ষণ হতে পারে জলপাইগুড়ি, আলিপুরদুয়ার, কোচবিহারের বেশ কিছু জায়গায়।